Heylsamen vruntliken grut vnde wes wy gudes vormoghen alle tijd tovoren. Ersamen heren, besundergen leuen vrunde. Iwer ersamen vorsichticheit gheleue to weten – – – – – – – – – Vortmer, alze jwen vorsichticheiden woll vordenken mach, dat her Kersten, voget to Wiborge, schelinghe hadde myt den van Reuell, vnde de stede darsulues van latest myt iw vorgadert em enen breff screuen, des hadde wij vp sunte Johannes baptisten dach latest vorgangen myt eme enes daghes vorramet to Wiborch, alzo wij deden, to besendende, dar van Godes gnaden alle twidracht tusschen en ghesleten wart gotliken vnde hennelecht; vnde de sulue her Kersten vnsen boden mede beuoll an vns to bringende, begerende, dat des heren koninges van Denmarken vndersaten gebruken mochten der Goten hoff to Nowgarden ghelijk dem Dusschen copmanne der hense, wente des heren koninghes vndersaten de hoff tobehorde, darvan wij eme en antworde screuen, ludende alzo de copie hyrin besloten inholt. Ok screuen wi an de heren van Gotlande vnde begeren myt gantzer andacht, jwe ersamheide an se dat ok to scriuende, dat vnvorspart to vorarbeydende, dat de copman by dem houe bliue, vnde spreken myt den domers darvmme, de des macht hebben, dar vort geldes de redelicheit nicht an to vorsparende. Ok hadde de sulue her Kersten vnsen boden beuolen an vns to bringende, dat de storuank in der Nw allene dem heren koninge tobehore, vnde dar nemende scholde vp then wen des heren koninges van Denmarken vndersaten, vnde he dar ok en antworde van begerde. Desse sake vorgescreuen do wij jwen ersamen vorsichticheiden witlik, den steden vorgadert by to bringhende, wes gij darbij to donde myt iweme vorsichtighen rade enes werden, vterliken willen scriuen, des wij myt sunderliker andacht van jwen ersamen vorsichticheiden syn begerende, de de allmechtige God sunt beholde to allen tijden. Gescreuen vnder der stad van Righe secret, des wij hirto samentliken hebben gebruket, anno etc. xix, in vigilia Marie Magdalene. Borgermester vnde rade der Liifflandeschen stede. Adress: Den ersamen vnde vorsichtighen, wysen mannen, heren borgermesteren vnde radmannen to Lubeke, vnsen besunderghen vrunden, kome desse breff.